Auksjonsreferat over samlingen «Norvegica» - Sagen & Delås, lørdag 9. Mars

Av Antikvarbokhandler Richard Sørbø.  
  
Den nye auksjonsaktøren Sagen & Delås Art & Rare Book Auctions markerte seg godt med den første bokauksjonen deres. Et profesjonelt opplegg i forkant, god markedsføring i alle kanaler, visning med foredrag og boktreff, en jevn strøm på sosiale medier og en god katalog med mange forlokkende vurderingspriser. Dessuten kunne man by online i sin egen stue hvilket gjorde at man så frem til dette med interesse. Selve feltet «norvegica» er i dag i en mere fri flyt i og med at tilgangen på utenlandske bøker er noe helt annet enn for la oss si 25 år siden. Da kunne man bestille dyre flybilletter til London, ligge på hoteller i mellomklassen (med english breakfast som tillegg), spise vaktelegg på mottagelse hos Sotheby’s den ene kvelden og finne gode bøker hos antikvariater den neste dagen og likevel tjene nok til at alle ble fornøyd. Den gang var det kun de helt fine eksemplarer som gjaldt for man hadde en del å velge blant, og prisene var slettes ikke alltid lave. Samlingen til Paul Dee, som ble auksjonert bort lørdag 9. mars, var derimot en samling med jevnt over eller under middels kvalitet på bøkene. Men samlingen hadde en såpass stor mengde at den likevel vil bli stående som en slags referanse prismessig fremover.  
«Norvegica» er ellers et område hvor mange av samlerne har samlet i lenger tid. Undertegnede traff eksempelvis en herre som hadde alle titlene på auksjonen unntatt fem – tøff kamp ventet derfor om disse!  
Fremmøtet var kanskje litt skuffende, rundt 25-30 stykker, som ble skallet av etter hvert. Auksjonarius skal ha honnør for å ha holdt humøret oppe, selv om teknikken sviktet, og vi følte oss nesten hensatt til karjoltiden når det det hele dro sånn ut.  
  
Hovedinntrykket var at prisene ble greie, mange bøker gikk dog for en rimelig penge eller til årvåkne handlere, mange bøker på auksjonen var uvanlige og ikke ofte å se.  
Prismessig ble det mest kamp om de såkalte «private» trykkene, altså nesten ubetydelige reisebeskrivelser utgitt på eget forlag eller kun for en engere krets av interesserte. Om det var tittelens «Six week’s fishing tour with ladies» som gjorde at prisen på Sydney Peels bok fra 1881 gikk til kr. 11.500,-, skal være usagt, men en sjelden bok er det. Likedan var det med flere av de andre privattrykkene, Matthews «Rough Notes of a Lark» ble således solgt for kr. 8.800,- Kanskje var det dens underholdende skildring av at alle norske hunder ble flådd og skinnet ble brukt til vinterklær som var medvirkende? Uansett, den er beskrevet av Morten Hansen i sitt utmerkede hefte «Utenlandske privattrykk om reiser i Norge» som herved anbefales sterkt. Dyre ble også John McQuillens hefte «A fortnight in Norrway» (kr. 7.400,-) og Dykes «Notes of a summer cruise…» (kr. 4.300,-), mens Hookers «Notes on Norway» gikk for kr. 3.100,- Mer sjelden er nok C. Hughes sin «Our Summer trip in Norway», og den strakk seg til kr. 6.200,-, men prismessig slått av William Scotts «A tour in Norway» (kr. 9.400,-). Flere av bøkene innen privattrykk hadde tilhørt Skougaard og/eller Schiötz. Vi nevner her derfor kort at på Schiötz-auksjonen i 1989/90 gikk Peels bok for kr. 800,-, mens Scott gikk for kr. 1.050,-, så flere titler har hatt en tidobling på tredve år, altså.  
Innenfor fjellsporten er det særlig tre gode titler når vi har med norvegica å gjøre, Slingsby, Oppenheim & Le Blond. Alle tre er for så vidt vanlige bøker, men prismessig ligger de høyt. Alle kjenner Slingsby, og dette eksemplaret gikk undermåls til en handler, kr. 7.200,- Et litt slitt eksemplar av Mrs Le Blonds, «Mountaineering in the Land of the Midnight Sun» ble også solgt til en handler, kr. 2.000,- mens Oppenheims gode bok om klatring på Sunnmøre klatret kun til kr. 2.600,-  
En såpass viktig bok som James Forbes’ «Norway and its Glaciers» ble klubbet for rørende kr. 900,-, Abel Chapmans gode bok «Wild Norway» også kun kr. 900,- og lady Beauclerks «A summer and winter in Norway» kun for kr. 400,-. Sistnevnte har som kjent en god del av æren for at Aak Hotel ble så kjent i Romsdalen og derfor kan kalles «Norges første turisthotell». Slingsby var også der, og gjesteboken med hans innførsel finnes på stedet, må være et bibliofilt reisemål!  
Mest forunderlig for undertegnede var at luksuseksemplaret av «Gamle Norge», i et superbind, gikk for kun kr. 6.500,- (vurdert til 8.000-10.000,-). Her var det nok en lykkelig mann på telefonen som fikk tilslaget. En annen telefonbyder oppnådde å by mot seg selv (forhåndsbud på internett), ja, forstå det den som kan, men vedkommende fikk gledelig nok den alltid attraktive tittelen, «Tent Life with English gipsies» for kr. 1.400,-  
Andre attraktive titler var Clarkes reiser i to bind, disse ble solgt til en ivrig samler i salen for kr. 6.000,- Likeledes god er Bretons bok om Norge fra 1835, Scandinavian Sketches, solgt til en handler for kr. 3.600,-. Usolgt ble den ene av Capell Brookes bøker, men «A Winter in Lapland» hentet kr. 6.200,-, Lamottes «Voyage dans le Nord…» gikk for kr. 3.100,-, «Three in Norway» (1883, Philadelphia-utg) kr. 1.700,-, usolgt ble London-utgaven fra samme år. Referansebøker er også Metcalfes reiser, den ene «Oxonian in Norway» ble solgt for kr 1.200,- og «The Oxonian in Thelemarken» for kr. 1.700,-  
Luksus-utgaven av Bromley-Davenports jaktbok var det ikke mange som ville ha, kr. 3.000,-, mens eksemplaret av Fraser Sandeman «Angling Travels» kun gikk til kr.1.900,-  
Usolgt ble et eksemplar av Edys plansjeverk over Norge. Også et dedikasjonseksemplar av Nansens «Paa Ski over Grønland» led samme skjebne, «somewhat worn» i katalogen var kanskje litt snilt, eksemplaret hadde omtrent vært med på ferden. Derimot ble et bedrøvelig slitt eksemplar av Hjalmar Johansens «Selv-Anden» med egenhendig signatur solgt for over 6.000,-\*  
  
Til slutt i auksjonen hadde auksjonsfirmaet klart å hente inn en polarsensasjon, nemlig legen Henrik G. Blessings dagbøker fra Framferden. Sammen med en rekke brev fra Nansen og mye ekstra var dette imøtesett med spenning. Flere budgivere gjorde at tilslaget ble gode kr. 480.000,- (600.000,- med 25% salær). Det skal vel godt gjøres å slå denne prisen på en bokauksjon i år, men hvem vet hva Sagen & Delås kan hoste opp neste gang?  
  
\*undertegnede var bortbuden og måtte gå etter nr 200 i katalogen, derfor ingen noteringer etter dette.